**Работник, притиснат от самопридвижил се автомобил**

1. **Обстоятелства:**

Товарен автомобил с шофьор се намира на горски обект, за да товари дърва за огрев. Автомобилът, снабден с кран за извършване на товаро-разтоварни работи, е паркиран между наредени две фигури с еднометрови дърва за огрев. Пред него, на около два метра, е паркиран колесен трактор - горски влекач. Тракторът се използва за извозване на трупи от сечището, където фирмата в момента извършва дърводобив. Камионът е с вдигната /включена/ ръчна спирачка, а наклонът на терена е над 3% /около 8-12%/. Теренът е горски, а площадката, върху която е паркирал камионът, е заснежена и замръзнала. Шофьорът на камиона и водачът на горския влекач са застанали между кабината на камиона и влекача и правят разбор на предстоящата работа – подготовка за процеса на натоварване на дървата. Пострадалият шофьор на камиона е застанал с гръб към кабината на камиона. В този момент камионът започва бавно да се плъзга по наклона към влекача. Шофьорът на влекача вижда това и казва на колегата си да се отдръпнат встрани, за да не ги притисне камионът към влекача. Пострадалият се обръща и инстиктивно с ръце подпира кабината на камиона и се опитва да го задържи, но товарният автомобил продължава бавно да се плъзга по наклона /около 2 метра/. Шофьорът на влекача се отмества в страни - между товарния автомобил и наредените дърва, като се опитва да подложи дърво пред предната гума, но шофьорът на камиона е затиснат между греблото на влекача и кабината на товарния автомобил. Пострадалият умира на път за болничното заведение. Причина за смъртта – остра кръвозагуба, причинена от разкъсване на аортата.

1. **Причини за злополуката, нарушени нормативни актове и лица, допуснали нарушения:**

1. Работодателят не е предприел всички необходими мерки за осигуряване на ЗБУТ на работещите в дружеството, извършващи работа с автомобили, като е допуснал товарен автомобил да не е осигурен срещу самопридвижване при подготовка за товаро-разтоварни работи. Не е осигурено надеждното му укрепване с необходимото оборудване при наклон на площадката за гариране на товарния автомобил над 3% в нарушение на изискванията на чл. 5, във връзка с т. 21 от Приложение №2 към чл. 1, ал. 2 от Наредба №12 от 27 декември 2004 г. за осигуряване на здравословни и безопасни условия на труд при работа с автомобили (обн., ДВ, бр.6/2005 г.).

2. Шофьорът на тежкотоварния автомобил не е спазил ЗБУТ, като не се е погрижил за здравето си в съответствие с квалификацията си и дадените му от работодателя инструкции. Той не е проявил разумна и конструктивна инициатива при изпълнение на служебните си задължения, в нарушение на изискванията на чл. 33 от Закона за здравословни и безопасни условия на труд (обн., ДВ бр.124/1997 г. и изм.), във връзка с т. 18 и т. 19 от част „Трудови задачи и задължения, характеризиращи съдържанието на длъжността „Шофьор товарен автомобил 12 т и повече” от длъжностната характеристика. Вместо да се отстрани от плъзгащия се товарен автомобил и да избегне притискането между автомобила и трактора, се е опитал да спре автомобила с натиск с ръце върху кабината, което в случая е довело до фатален изход.